Ríkisskattstjóri hækkaði skattskyldan söluhagnað í skattframtali kærenda vegna sölu þeirra á hlutabréfum í N ehf. á árinu 2016 að viðbættu 25% álagi . Vegna kröfu kærenda í málinu um niðurfellingu 25% álags taldi yfirskattanefnd að ekki yrði litið fram hjá þeim mun sem verið hefði á framreiknuðu kaupverði hlutabréfanna samkvæmt skattframtali kærenda og niðurstöðu ríkisskattstjóra um raunverulegt stofnverð hlutabréfanna . Var talið að kærendum hefði vart getað dulist að tilgreint stofnverð hlutabréfanna í skattframtali þeirra hefði verið hærra en við væri að búast miðað við eignarhaldstíma hlutabréfanna . Var kröfu kærenda um niðurfellingu álags hafnað . Ár 2019 , miðvikudaginn 6. nóvember , er tekið fyrir mál nr. 108 / 2019 ; kæra A og B , dags. 31. maí 2019 , vegna álagningar opinberra gjalda gjaldárið 2017 . Í málinu úrskurða Ólafur Ólafsson , Anna Dóra Helgadóttir og Bjarnveig Eiríksdóttir . Upp er kveðinn svofelldur Með kæru , dags. 31. maí 2019 , hafa kærendur skotið til yfirskattanefndar úrskurði ríkisskattstjóra , dags. 21. maí 2019 , um endurákvörðun áður álagðra opinberra gjalda kærenda gjaldárið 2017 . Með úrskurðinum hækkaði ríkisskattstjóri stofn kærenda til fjármagnstekjuskatts um 64.892.477 kr. vegna vanframtalins söluhagnaðar hlutabréfa í N hf. á árinu 2016 , sbr. 18. gr. laga nr. 90 / 2003 , um tekjuskatt , sbr. 8. tölul . C-liðar 7. gr. sömu laga . Ríkisskattstjóri bætti 25% álagi við þá hækkun nefnds skattstofns kærenda sem af þessari breytingu leiddi , sbr. 2. mgr. 108. gr. laga nr. 90 / 2003 , og nam fjárhæð álags 16.223.119 kr . Þá reiknaðist 2,5% álag samkvæmt 122. gr. laga nr. 90 / 2003 á mismun staðgreiðslu og álagningar . Í kæru til yfirskattanefndar er þess krafist að 25% álag samkvæmt 2. mgr. 108. gr. laga nr. 90 / 2003 verði fellt niður . Málavextir eru þeir að skattframtali kærenda árið 2017 fylgdi yfirlit um kaup og sölu hlutabréfa ( RSK 3.19 ) þar sem kærendur gerðu m.a. grein fyrir sölu hlutabréfa í N hf . Nánar tiltekið kom fram að kærendur hefðu selt hlutabréf í félaginu að nafnvirði 37.009.624 kr. fyrir 238.999.275 kr . Stofnverð hlutabréfanna var tilgreint 221.265.737 kr. og nam söluhagnaður 17.733.538 kr . Að teknu tilliti til annarra viðskipta kom söluhagnaður að fjárhæð 17.872.094 kr. til tekna í reit 164 í skattframtalinu . Með bréfi , dags. 22. mars 2018 , gerði ríkisskattstjóri kærendum grein fyrir því að embættið hefði tekið til athugunar viðskipti kærenda með hlutabréf í N hf. , sbr. 1. mgr. 96. gr. laga nr. 90 / 2003 , um tekjuskatt Samkvæmt greinargerð RSK 3.19 , sem fylgt hefði skattframtali kærenda árið 2017 , hefðu þau í desember 2016 selt hlutabréf í N hf. , sem þau hefðu átt frá árum áður , auk þess að eiga önnur viðskipti með hlutabréf í félaginu sem þörfnuðust nánari skýringar . Samkvæmt greinargerðinni hefði nafnverð upphaflegrar hlutafjáreignar kærenda í félaginu verið 18.504.812 kr. og kaupverð / stofnverð þeirra bréfa verið 123.292.010 kr . Hlutabréfin hefðu verið seld 14. desember 2016 fyrir 123.292.010 kr. og hefði söluhagnaður verið 0 kr . Þá hefðu kærendur keypt hlutabréf að nafnverði 18.504.812 kr. 15. desember 2016 fyrir 97.973.727 kr. og hefðu þau hlutabréf verið seld samdægurs fyrir 115.707.265 kr . Hefði söluhagnaður numið 17.733.538 kr . Óskaði ríkisskattstjóri eftir því að kærendur gerðu grein fyrir því hvenær þau hefðu eignast framangreindan eignarhlut í N hf. að nafnverði 18.504.812 kr. og hvert upphaflegt kaupverð / stofnverð eignarhlutans hefði verið . Einnig var óskað eftir því að kærendur sýndu fram á hvernig kaupverð / stofnverð hlutabréfanna 123.292.010 kr. hefði verið leitt fram og að lögð yrðu fram gögn því til staðfestingar . Í öðru lagi væri óskað eftir því að kærendur skýrðu hvernig kaup - og söluverð 15. desember 2016 á hlutum að nafnvirði 18.504.812 kr. hefði verið ákvarðað og að lögð yrðu fram gögn því til staðfestingar . Þá var óskað eftir því að lagðir yrðu fram kaupsamningar vegna viðskiptanna . Í svarbréfi umboðsmanns kærenda , dags. 27. apríl 2018 , kom fram að aðeins væri um að ræða ein viðskipti með hlutabréf í N hf . Kærendur hefðu selt alla hluti sína í félaginu að nafnverði 18.504.812 kr. til F með kaupsamningi , dags. 15. desember 2016 , fyrir 115.707.265 kr . Hefði söluverðið tekið mið af verði sem aðilar ótengdir félaginu hefðu verið tilbúnir að greiða fyrir hluti í félaginu . Tilgreint stofnverð í upphafi árs 2016 að fjárhæð 123.292.010 kr. væri margfeldi nafnverðs hlutabréfanna og birts jöfnunarstuðuls þeirra ( 18.504.812 x 6,6627 ) , sbr. 3. mgr. 18. gr. laga nr. 90 / 2003 . Tilgreining í skattframtali á söluverði hlutabréfa 14. desember 2016 að fjárhæð 123.292.010 kr. og kaupverði að fjárhæð 97.973.727 kr. degi síðar hefði verið viðleitni til leiðréttingar á stofnverði til lækkunar úr 123.292.010 kr. í 97.973.727 kr . Hefði þessi viðleitni byggt á misskilningi þess sem annast hefði framtalsgerð fyrir kærendur og falist í notkun rangs jöfnunarstuðuls . Þá var í bréfinu bent á að eignarhald kærenda á hinum seldu hlutabréfum yrði rakið aftur fyrir árslok 1996 og skyldi stofnverð hlutabréfanna til útreiknings söluhagnaðar því nema jöfnunarverðmæti bréfanna í árslok 1996 , sbr. 4. mgr. 18. gr. laga nr. 90 / 2003 . N hf. hefði orðið til við samruna M hf. og K hf. á árinu 1995 . M hf. hefði verið slitið við samrunann og nafni sameinaðs félags breytt í N hf . Á árinu 2006 hefði N hf. verið skipt með því að P ehf. hefði tekið við hluta af eignum og skuldbindingum N hf . Á árinu 2007 hefði N hf. verið skipt með þeim hætti að R ehf. hefði tekið við hluta af eignum og skuldbindingum N hf . Í bréfinu var rakin saga eignarhalds kærenda á hlutabréfum í félaginu á árunum 1976 til 2016 og gerð grein fyrir tilgreindu nafnverði og stofnverði hlutabréfanna í skattframtölum kærenda árin 2007 til 2017 , en stofnverð hefði þar tekið mið af jöfnunarstuðli 6,6627 . Með bréfi til kærenda , dags. 11. september 2018 , rakti ríkisskattstjóri að samkvæmt 18. gr. laga nr. 90 / 2003 , sem mælti fyrir um skattlagningu söluhagnaðar af hlutabréfum , gætu framteljendur , sem eignast hefðu hlutabréf fyrir árslok 1996 , valið hvort notað væri jöfnunarverðmæti hlutabréfanna eða framreiknað kaupverð þeirra til frádráttar söluverði . Í svarbréfi umboðsmanns kærenda kæmi fram að stofnverð seldra hlutabréfa í N hf. tæki mið af jöfnunarverðmæti bréfanna í árslok 1996 , sbr. 4. mgr. 18. gr. laga nr. 90 / 2003 , enda þætti sýnt að kaupverð hlutabréfanna framreiknað til loka árs 1996 hefði ekki numið hærri fjárhæð . Ekki kæmi þó fram hvert stofnverð hlutabréfanna hefði verið væri það framreiknað með verðbreytingarstuðli . Af hálfu kærenda væri jöfnunarverðmæti reiknað sem margfeldi seldra nafnverðshluta 18.504.812 kr. með jöfnunarstuðlinum 6,6627 . Stofnverð seldra hlutabréfa kærenda að nafnverði 18.504.812 kr. væri því tilgreint 123.292.010 kr . Taldi ríkisskattstjóri líkur benda til þess að jöfnunarverðmæti hlutabréfanna í N hf. , eins og kærendur og umboðsmaður þeirra hefði leitt það fram , væri of hátt . Samkvæmt 3. mgr. 18. gr. laga nr. 90 / 2003 skyldi jöfnunarverðmæti við sölu bréfanna vera nafnverð þeirra í árslok 1996 . Jöfnunarverðmæti hlutabréfa væri nafnverð þeirra í árslok 1996 að viðbættri heimild til útgáfu jöfnunarhlutabréfa á árinu 1997 . Hefði heimild til útgáfu jöfnunarhlutabréfa á árinu 1997 ekki verið nýtt mætti nota útreiknaðan jöfnunarstuðul á nafnverð hlutabréfanna í árslok 1996 . Jöfnunarverðmæti hlutanna væri þannig margfeldi nafnverðs þeirra hlutabréfa sem verið væri að selja og jöfnunarstuðuls félagsins þar sem miðað væri við nafnverð hlutabréfa eins og það hefði verið í árslok 1996 . Jöfnunarhlutabréf sem gefin hefðu verið út síðar teldust ekki til nafnverðs í þessu sambandi . Í árslok 1996 hefði nafnverð hlutabréfa kærenda í N hf. verið 5.940.000 kr. og reiknaðist jöfnunarverðmæti félagsins á árinu 1997 þar af leiðandi 39.576.438 kr. ( 5.940.000 x 6,6627 ) . Taldi ríkisskattstjóri því að verðmæti þeirra hlutabréfa sem kærendur hefðu selt í árslok 2019 hefði samanstaðið af jöfnunarverðmæti hlutabréfanna í árslok 1996 eða 39.576.438 kr. að frádregnum seldum hlutum og afhentum vegna samruna , samtals 6.495.188 kr . Samkvæmt þessu reiknaðist stofnverð 18.504.812 kr. nafnverðshluta kærenda í N hf. 33.081.250 kr . Söluverð næmi 115.707.265 kr. og teldist söluhagnaður því 82.626.015 kr . Óskaði ríkisskattstjóri eftir afstöðu kærenda til þessa útreiknings og gaf þeim kost á að koma á framfæri frekari skýringum sínum og gögnum . Í svarbréfi umboðsmanns kærenda , dags. 17. september 2018 , kom fram að kærendur gerðu ekki athugasemdir við stofnverðsútreikning ríkisskattstjóra að svo komnu máli . Með bréfi , dags. 29. janúar 2019 , boðaði ríkisskattstjóri kærendum endurákvörðun opinberra gjalda þeirra gjaldárið 2017 , sbr. 4. mgr. 96. gr. laga nr. 90 / 2003 . Í bréfinu áréttaði ríkisskattstjóri það sem fram kom í fyrirspurnarbréfi embættisins frá 11. september 2018 að kærendur hefðu byggt á röngum útreikningi jöfnunarverðmætis hlutabréfa sinna í N hf . Með vísan til þessa og 4. mgr. 18. gr. laga nr. 90 / 2003 hefði ríkisskattstjóri í hyggju að lækka stofnverð hlutabréfanna í N hf. og miða það við jöfnunarverðmæti þeirra samkvæmt útreikningum ríkisskattstjóra . Stofnverð reiknaðist 33.081.250 kr. í stað tilgreinds stofnverðs 97.973.727 kr. í greinargerð RSK 3.19 með skattframtali kærenda árið 2017 . Af því leiddi að skattskyldur söluhagnaður hlutabréfanna í N hf. myndi hækka úr 17.733.538 kr. í 82.626.015 kr. eða um 64.892.477 kr . Um skattskyldu söluhagnaðar vísaði ríkisskattstjóri til 8. tölul . C-liðar 7. gr. laga nr. 90 / 2003 . Þá boðaði ríkisskattstjóri beitingu 25% álags samkvæmt 2. mgr. 108. gr. laga nr. 90 / 2003 , auk 2,5% verðbótaálags samkvæmt 122. gr. laganna á mismun á álögðum sköttum og staðgreiðslu . Var kærendum veittur 20 daga frestur frá póstlagningardegi bréfsins til að koma að skriflegum athugasemdum , andmælum og göngum . Af hálfu kærenda voru engar athugasemdir gerðar af þessu tilefni og með úrskurði , dags. 21. maí 2019 , hratt ríkisskattstjóri boðuðum breytingum í framkvæmd og endurákvarðaði opinber gjöld kærenda til samræmis , sbr. 5. mgr. 96. gr. laga nr. 90 / 2003 . Hækkaði stofn kærenda til fjármagnstekjuskatts um 64.892.477 kr. og nam álag á stofn til fjármagnstekjuskatts 16.223.119 kr . Í kæru til yfirskattanefndar er þess krafist að 25% álag samkvæmt úrskurði ríkisskattstjóra verði fellt niður . Er vísað til þess að kærendur hafi gert grein fyrir sölu á eignarhluta sínum í N hf. á greinargerð RSK 3.19 með aðstoð sérfræðinga og í góðri trú . Eftir eftirgrennslan ríkisskattstjóra og skýringar umboðsmanns kærenda hafi komið í ljós að við útreikning stofn - / kaupverðs hafi verið notaður rangur jöfnunarstuðull og í kjölfarið hafi ríkisskattstjóri hækkað fjarmagnstekjuskattsstofn kærenda að viðbættu álagi . Kemur fram í kærunni að kærendur uni leiðréttingu á fjárhæð söluhagnaðar . Hins vegar sé beitingu álags mótmælt , enda hafi ekki verið um ásetning kærenda að ræða . Reynt hafi verið að reikna út stofn - / kaupverð hlutabréfanna , en slíkur útreikningur sé flókinn þar sem eignarhald bréfanna hafi staðið mjög lengi , hlutafé félagsins hafi hækkað og lækkað á liðnum árum , samrunar og slit hafi farið fram , útgefin hafi verið jöfnunarhlutabréf , viðskipti hafi átt sér stað með hlutabréf félagsins og breytingar orðið á eignarhaldi . Taka hafi þurft tillit til jöfnunarstuðuls til að reikna út söluhagnaðinn en eignarhald bréfanna megi rekja til ársins 1976 . Hafi söluhagnaðar verið reiknaður út í góðri trú um að jöfnunarstuðull væri réttur . Með bréfi , dags. 17. júlí 2019 , hefur ríkisskattstjóri lagt fram umsögn í málinu og krafist þess að hinn kærði úrskurður verði staðfestur með vísan til forsendna hans , enda hafi ekki komið fram nein þau gögn eða málsástæður varðandi kæruefnið sem gefi tilefni til breytinga á ákvörðun ríkisskattstjóra . Með bréfi yfirskattanefndar , dags. 18. júlí 2019 , var kærendum sent ljósrit af umsögn ríkisskattstjóra í málinu og þeim gefinn kostur á að tjá sig um hana og leggja fram gögn til skýringar . Engar athugasemdir hafa borist . Kæra í máli þessu varðar þá ákvörðun ríkisskattstjóra samkvæmt úrskurði embættisins um endurákvörðun , dags. 21. maí 2019 , að bæta 25% álagi samkvæmt 2. mgr. 108. gr. laga nr. 90 / 2003 , um tekjuskatt , við hækkun stofns kærenda til fjármagnstekjuskatts gjaldárið 2017 sem leiddi af þeirri breytingu ríkisskattstjóra að lækka stofnverð seldra hlutabréfa kærenda í N hf. við uppgjör söluhagnaðar úr 97.973.727 kr. í 33.081.250 kr. í skattframtali kærenda árið 2017 . Nam fjárhæð álagsins 16.223.119 kr . Af hálfu kærenda er þess krafist að álagsbeiting ríkisskattstjóra verði felld niður . Ekki eru gerðar athugasemdir við efnislega niðurstöðu ríkisskattstjóra varðandi útreikning embættisins á stofnverði hlutabréfa kærenda í N ehf. og engar tölulegar athugasemdir gerðar um einstaka þætti í forsendum ríkisskattstjóra samkvæmt úrskurði hans . Er krafa kærenda um niðurfellingu álags einkum byggð á því að ekki hafi verið um ásetning að ræða . Hafi kærendur gert grein fyrir sölu hlutabréfanna í greinargerð um kaup og sölu hlutabréfa ( RSK 3.19 ) með aðstoð sérfræðinga og í góðri trú . Hafi útreikningur stofn - / kaupverðs hlutabréfanna verið mjög flókinn , enda megi rekja eignarhald hlutabréfanna aftur til ársins 1976 og hafi hlutaféð tekið margvíslegum breytingum frá þeim tíma , svo sem nánar er útlistað í kærunni . Samkvæmt 2. mgr. 108. gr. laga nr. 90 / 2003 má ríkisskattstjóri bæta 25% álagi við áætlaða eða vantalda skattstofna séu annmarkar á framtali , sbr. 96. gr. , eða einstakir liðir ranglega fram taldir . Bæti skattaðili úr annmörkum eða leiðrétti einstaka liði á framtali áður en álagning fer fram , má ríkisskattstjóri þó eigi beita hærra álagi en 15% . Samkvæmt 3. mgr. sömu lagagreinar skal fella niður álag samkvæmt greininni ef skattaðili færir rök að því að honum verði eigi kennt um annmarka á framtali eða vanskil þess , að óviðráðanleg atvik hafi hamlað því að hann skilaði framtali á réttum tíma , bætti úr annmörkum á framtali eða leiðrétti einstaka liði þess . Eins og fram er komið gerðu kærendur grein fyrir sölu hlutabréfa í N hf. að nafnverði 18.504.812 kr. fyrir 115.707.265 kr. í skattframtali sínu árið 2017 . Stofnverð hlutabréfanna var tilgreint 97.973.727 kr. og þannig leiddur fram söluhagnaður að fjárhæð 17.733.538 kr . Með hinum kærða úrskurði um endurákvörðun , dags. 21. maí 2019 , lækkaði ríkisskattstjóri sem fyrr segir stofnverð hinna seldu hlutabréfa við uppgjör söluhagnaðar úr 97.973.727 kr. í 33.081.250 kr. í skattframtali kærenda árið 2017 . Leiddi sú breyting til hækkunar söluhagnaðar kærenda vegna sölu hlutabréfanna um 64.892.477 kr. eða úr 17.733.538 kr. í 82.626.015 kr . Þótt taka megi undir með kærendum að ýmis álitamál geti verið við útreikning á stofnverði hlutabréfa , sem hafa verið í eigu manna um margra ára bil , er jafnframt til þess að líta að of hátt stofnverð seldra hlutabréfa kærenda á árinu 2016 átti rót sína að rekja til rangs útreiknings jöfnunarverðmætis hlutabréfaeignar kærenda sjálfra í árslok 1996 , sbr. ákvæði þar að lútandi í 4. mgr. 18. gr. laga nr. 90 / 2003 , svo sem fram kom við meðferð máls kærenda hjá ríkisskattstjóra án athugasemda af þeirra hálfu . Verður ekki talið að reglur um útreikning þennan séu tiltakanlega flóknar . Þá verður ekki litið fram hjá þeim mun sem var á tilgreindu stofnverði hinna seldu hlutabréfa samkvæmt skattframtali kærenda og niðurstöðu ríkisskattstjóra um raunverulegt stofnverð hlutabréfanna . Getur kærendum , sem nutu aðstoðar sérfræðinga við framtalsgerðina eins og fram er komið , vart hafa dulist að tilgreint stofnverð hlutabréfanna í skattframtali þeirra árið 2017 hafi verið hærra en við væri að búast miðað við eignarhaldstíma bréfanna . Tilgreiningar í greinargerð kærenda um kaup og sölu hlutabréfa ( RSK 3.19 ) , sem voru í bréfi umboðsmanns kærenda frá 27. apríl 2018 taldar fela í sér viðleitni til leiðréttingar á stofnverði , þykja raunar bera með sér að við framtalsgerðina hafi þetta legið fyrir . Viðurkennt er af hálfu kærenda að skattskyldur söluhagnaður hlutabréfa hafi verið vantalinn í skattskilum þeirra vegna mistaka við framtalsgerð . Þegar litið er til þeirra annmarka sem voru á skattskilum kærenda umrætt ár , þar sem skattskyldur söluhagnaður vegna sölu hlutabréfa var vantalinn sem nam verulegri fjárhæð , þykja ekki efni til að falla frá beitingu álags í tilviki kærenda , enda þykir hvorki hafa verið sýnt fram á af hálfu kærenda að atvikum sé svo farið að 3. mgr. 108. gr. laga nr. 90 / 2003 eigi við þannig að fella beri álagið niður né að tilefni sé til að falla frá álagsbeitingu að öðru leyti . Er kröfu kærenda um niðurfellingu 25% álags vegna breytinga ríkisskattstjóra því hafnað . Kröfu kærenda í máli þessu er hafnað . Yfirskattanefnd er óháð úrskurðarnefnd sem úrskurðar í kærumálum vegna ákvarðana ríkisskattstjóra , tollstjóra og annarra stjórnvalda eftir því sem mælt er fyrir um í lögum . Kærur til yfirskattanefndar má senda rafrænt um þjónustugátt .